CELEX: 32016R1056
Language: bg
Date: 2016-06-29 00:00:00
Title: Регламент за изпълнение (ЕС) 2016/1056 на Комисията от 29 юни 2016 година за изменение на Регламент за изпълнение (ЕС) № 540/2011 по отношение на удължаване на срока на одобрението на активното вещество глифозат (Текст от значение за ЕИП)

30.6.2016   
            
            
               BG
            
            
               Официален вестник на Европейския съюз
            
            
               L 173/52
            
         РЕГЛАМЕНТ ЗА ИЗПЪЛНЕНИЕ (ЕС) 2016/1056 НА КОМИСИЯТА
   от 29 юни 2016 година
   за изменение на Регламент за изпълнение (ЕС) № 540/2011 по отношение на удължаване на срока на одобрението на активното вещество глифозат
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 17, първа алинея от него,
   като има предвид, че:
   
               (1)
            
            
               В част А от приложението към Регламент за изпълнение (ЕС) № 540/2011 на Комисията (2) са посочени активните вещества, които се считат за одобрени съгласно Регламент (ЕО) № 1107/2009.
            
         
               (2)
            
            
               Срокът на одобрението на активното вещество глифозат ще изтече на 30 юни 2016 г. В съответствие с член 4 от Регламент (ЕС) № 1141/2010 на Комисията (3) бе подадено заявление за подновяване на включването на посоченото вещество в приложение I към Директива 91/414/ЕИО на Съвета (4).
            
         
               (3)
            
            
               Поради факта, че оценката на веществото и решението за подновяване на одобрението са били забавени по независещи от заявителя причини, е възможно срокът на одобрението на активното вещество да изтече, преди да е взето решение за неговото подновяване.
            
         
               (4)
            
            
               След констатациите на Международната агенция за изследване на рака по отношение на канцерогенния потенциал на глифозата, на 29 април 2015 г. Комисията възложи на Европейския орган за безопасност на храните (наричан по-долу „Органът“) да направи преглед на информацията по въпроса и да включи констатациите в своето заключение. В контекста на процедурата за извършване на оценка по реда на Регламент (ЕО) № 1107/2009 Органът стигна до заключението, че е малко вероятно глифозатът да представлява канцерогенна опасност за хората, както и че при наличните доказателства не би могло да се извърши хармонизирано класифициране на глифозата съгласно Регламент (ЕО) № 1272/2008 (5) във връзка с неговия канцерогенен потенциал. В този контекст обаче Органът припомни, че предложенията му за класифициране, направени в контекста на процедурата за извършване на оценка по реда на Регламент (ЕО) № 1107/2009, не представляват официални предложения за хармонизирано класифициране в съответствие с Регламент (ЕО) № 1272/2008.
            
         
               (5)
            
            
               На 22 юли 2015 г. (6) държавата членка докладчик заяви намерението си да подаде досие за хармонизирано класифициране на глифозата, включително за класа на опасност във връзка с канцерогенността, в съответствие с член 37 от Регламент (ЕО) № 1272/2008. На 17 март 2016 г. държавата членка докладчик внесе посоченото досие в Европейската агенция по химикали, която трябва да даде своето становище в съответствие с член 37, параграф 4 от Регламент (ЕО) № 1272/2008.
            
         
               (6)
            
            
               Констатациите на Международната агенция за изследване на рака и предложението на Органа за класифициране във връзка с канцерогенния потенциал на глифозата се различават. Освен това процедурата за класифициране на глифозата вече е започнала. Обсъжданията в рамките на Постоянния комитет по растенията, животните, храните и фуражите на 18 и 19 май 2016 г. показаха, че конкретно по отношение на глифозата редица държави членки, в качеството си на отговарящи за управлението на риска, считат, че преди да се вземе решение за подновяване на одобрението, е целесъобразно да се получи становище от Комитета за оценка на риска на Европейската агенция по химикали относно хармонизираното класифициране във връзка с канцерогенността на глифозата, тъй като това становище може да бъде от значение за одобрението въз основа на критериите, посочени в Регламент (ЕО) № 1107/2009.
            
         
               (7)
            
            
               Предвид времето, нужно за извършването на оценка на досието относно хармонизираното класифициране, е необходимо да се удължи срокът на одобрението на активното вещество до 6 месеца от датата, на която Комисията ще получи становището на Комитета за оценка на риска на Европейската агенция по химикали, но при всички случаи най-късно до 31 декември 2017 г. След като Комисията получи становището на Комитета за оценка на риска на Европейската агенция по химикали, тя ще оповести датата на получаването му в Официален вестник на Европейския съюз.
               
            
         
               (8)
            
            
               Предвид целта на член 17, първа алинея от Регламент (ЕО) № 1107/2009, ако след като получи становището на Комитета за оценка на риска на Европейската агенция по химикали, Комисията приеме регламент, в който се предвижда, че одобрението на глифозата няма да бъде подновено, тъй като не са изпълнени критериите за одобрение, Комисията ще определи като дата на изтичане на срока на одобрение датата на влизане в сила на регламента, в който се предвижда, че одобрението на глифозата няма да бъде подновено, дори ако посочената дата предшества датата на изтичане на срока на валидност на одобрението.
            
         
               (9)
            
            
               Като се вземе под внимание удължаването на срока за одобряване на глифозата, описано в предходните съображения, и предвид установените от Органа причини за загриженост във връзка с употребата на коформуланта „полиетоксилиран амин от лой“ (CAS № 61791-26-2) в продукти за растителна защита, съдържащи глифозат, Комисията ще започне възможно най-бързо преразглеждане на одобрението на глифозата в съответствие с член 21 от Регламент (ЕО) № 1107/2009.
            
         
               (10)
            
            
               Поради това Регламент за изпълнение (ЕС) № 540/2011 следва да бъде съответно изменен.
            
         
               (11)
            
            
               Като се има предвид, че срокът на съществуващото одобрение на глифозата изтича на 30 юни 2016 г., настоящият регламент следва да влезе в сила възможно най-скоро.
            
         
               (12)
            
            
               Постоянният комитет по растенията, животните, храните и фуражите не даде становище в срока, определен от неговия председател. Беше счетено за необходимо изготвянето на акт за изпълнение и председателят представи проекта на акт за изпълнение на апелативния комитет за допълнително обсъждане. Апелативният комитет не представи становище,
            
         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   В част А от приложението към Регламент за изпълнение (ЕС) № 540/2011 в шестата колона — „Изтичане срока на одобрението“ на вписване 25 — „Глифозат“, текстът „30 юни 2016 г.“ се заменя с текста „по-ранната от двете дати — 6 месеца от датата на получаване от Комисията на становището на Комитета за оценка на риска на Европейската агенция по химикали или 31 декември 2017 г.“.
   Член 2
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 юни 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
   
      (3)  Регламент (ЕС) № 1141/2010 на Комисията от 7 декември 2010 г. за установяване на процедурата за подновяване на включването на втора група активни вещества в приложение I към Директива 91/414/ЕИО на Съвета и за съставяне на списък на тези вещества (ОВ L 322, 8.12.2010 г., стр. 10).
   
      (4)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
   
      (5)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
   
      (6)  Регистър на намеренията на ECHA. Той е достъпен на следния интернет адрес: echa.europa.eu/web/guest/addressing-chemicals-of-concern/registry-of-intentions.